b'\n_START_ARTICLE_\nMoleskinas\n_START_SECTION_\nNaudojimas\n_START_PARAGRAPH_\nPilk\xc5\xa1vai gelsvai \xc5\xbealias (angl. greyish olive-drab) moleskinas buvo naudojamas Bundesvero uniformoms pradedant 7-tu ir baigiant 10-to de\xc5\xa1imtme\xc4\x8dio prad\xc5\xbeia, kai moleskin\xc4\x85 pakeit\xc4\x97 poliesterio ir medviln\xc4\x97s mi\xc5\xa1inio ruo\xc5\xbeelinio pynimo audeklas, margintas Flecktarn tipo kamuflia\xc5\xbeo d\xc4\x97m\xc4\x97mis. Voki\xc5\xa1kojo moleskino pavir\xc5\xa1ius buvo nekirptas (nesuformuotas p\xc5\xabkas), tod\xc4\x97l jo geroji pus\xc4\x97 buvo plok\xc5\xa1\xc4\x8dia ir glotni (tuo skyr\xc4\x97si nuo britani\xc5\xa1kojo moleskino). Jis buvo tvirtas, tankiai austas audinys, nelaidus v\xc4\x97jui, atsparus trynimui. Jo pagrindiniai tr\xc5\xabkumai buvo didelis plotinis tankis ir neatsparumas vandeniui._NEWLINE_Moleskinas da\xc5\xbenai naudojamas si\xc5\xabti keln\xc4\x97ms, kurios pana\xc5\xa1ios \xc4\xaf d\xc5\xbeinsus savo i\xc5\xa1vaizda, tod\xc4\x97l kartais vadinamos moleskininiais d\xc5\xbeinsais (angl. moleskin jeans)._NEWLINE_Moleskino skiaut\xc4\x97s, padengtos i\xc5\xa1 blogosios pus\xc4\x97s klijine danga, naudojamos kaip pleistras p\xc4\x97doms apsaugoti nuo p\xc5\xabsli\xc5\xb3 sutrynimo. Jei p\xc5\xabsl\xc4\x97 jau susidar\xc4\x97, tai moleskino pleistre i\xc5\xa1kerpama skyl\xc4\x97, kad u\xc5\xbeklijavus pleistr\xc4\x85 moleskinas nespaust\xc5\xb3 pa\xc4\x8dios p\xc5\xabsl\xc4\x97s. Storas moleskinas apsaugo p\xc5\xabsl\xc4\x97s srit\xc4\xaf nuo tolesnio trynimo._NEWLINE_Moleskinas naudojamas video ir/ar audio \xc4\xafra\xc5\xa1yme su prisegamu mikrofonu (angl. lavalier microphone). Kai norima pasl\xc4\x97pti tok\xc4\xaf mikrofon\xc4\x85 po drabu\xc5\xbeiais, i\xc5\xa1kyla problema, nes vir\xc5\xa1utinis drabu\xc5\xbei\xc5\xb3 sluoksnis trinasi \xc4\xaf mikrofono pavir\xc5\xa1i\xc5\xb3 ir \xc4\xafra\xc5\xa1e atsiranda nereikalingas \xc5\xa1io trynimosi triuk\xc5\xa1mas. Tok\xc4\xaf triuk\xc5\xa1m\xc4\x85 labai ma\xc5\xbeina apie mikrofon\xc4\x85 priklijuota moleskino juostel\xc4\x97, kuri pakelia vir\xc5\xa1utin\xc4\xaf drabu\xc5\xbei\xc5\xb3 sluoksn\xc4\xaf vir\xc5\xa1 mikrofono pavir\xc5\xa1iaus.'